Klagtes gelê ná byna R500 000 vir waghuisie by skoolPromosa Secondary School (Foto: Promosa Secondary School/Facebook) Die Demokratiese Alliansie het ŉ klag teen die departement van onderwys in Noordwes aanhangig gemaak vir die betaling van R486 000 vir ŉ waghuisie by Promosa Secondary School in Potchefstroom. Gavin Edwards, die DA se provinsiale woordvoerder oor onderwys, het gesê die party het ook geskrewe vrae aan die provinsiale LUR vir onderwys, Wendy Matsemela, gerig om besonderhede te verskaf oor ŉ waghuisie, wat vir minder as R200 000 gebou kon word, watter proses gevolg is en waarom dié yslike bedrag betaal is. “Die skool het ŉ ernstige tekort aan klaskamers – tot só mate dat leerders in ‘skofte’ onderrig word om die kurrikulum te dek. Ouers by die skool is ontstoke dat die departement gekies het om ŉ waghuisie te bou, terwyl daar van die kinders verwag word om in ŉ baie onveilige omgewing skool te gaan.” Die DA het tydens ŉ oorsigtelike inspeksie by die skool gehoor dat leerders in klaskamers ingedruk word. “Tydens die finale eksamens in 2020 moes graad 11 en 12-leerders eksamen in die skoolsaal skryf wat nie behoorlike beligting het nie. ŉ Deel van die plafon het op die kinders geval terwyl hulle eksamen geskryf het,” het Edwards bygevoeg. Die DA het in Augustus 2020 versoek dat die LUR die kwessie van asbesklaskamers op die skoolperseel sal takel. “Nou, meer as ses maande later, is daar nog geen vordering gemaak om die onveilige geboue af te breek of oplossings te vind vir die oorvol klaskamers nie. In plaas daarvan, het die departement die yslike bedrag van R486 000 op ŉ 12 m²-waghuisie betaal – sonder ŉ veiligheidswag wat aangestel is. Die koste van die struktuur het baie vrae laat ontstaan, insluitend hoe die departement ŉ bestelling op 21 Desember 2020 kon indien, hoe die bouperseel op 12 Januarie 2021 oorhandig is en die struktuur twee weke later, aan die begin van Februarie, afgehandel kon wees.” Edwards sê dit is duidelik dat die departement nie die korrekte aanskaffingsproses gevolg het nie. “Die verantwoordelike beamptes vir dié verkwistende uitgawe moet vervolg word.”